NORAKSTS

|  |  |
| --- | --- |
| 28.05.2025. | Nr.6/10 |

**ATĻAUJA JAUNAS ATKRITUMU APSAIMNIEKOŠANAS DARBĪBAS UZSĀKŠANAI NEKUSTAMAJOS ĪPAŠUMOS**

**PROHOROVA IELĀ 13 UN CEPĻU IELĀ 47, JELGAVĀ**

2025. gada 23. aprīlī saņemts SIA “Adven Latvia” (reģistrācijas Nr.40203143132, juridiskā adrese: Rūpniecības iela 13A, Cēsis, Cēsu novads, LV-4101) iesniegums, kurā lūdz pašvaldību saskaņot jaunas atkritumu apsaimniekošanas darbības uzsākšanu nekustamajā īpašumā Prohorova ielā 13 (kadastra apzīmējums 09000150418) un Cepļu ielā 47 (kadastra apzīmējums 09000150428) Jelgavā, kurā paredzēta biogāzes ražošana no SIA “ASNS Ingredient” zirņu un pupu proteīna ražošanas procesa notekūdeņiem.

Nekustamie īpašumi Prohorova ielā 13 (kadastra apzīmējums 09000150418) un Cepļu ielā 47 (kadastra apzīmējums 09000150428) Jelgavā ir reģistrēti Zemgales rajona tiesas Jelgavas pilsētas zemesgrāmatā uz SIA “ASNS Ingredient” vārda.

2025. gada 10. februārī starp no SIA “ASNS Ingredient” un SIA “Adven Latvia” parakstīta projekta attīstības vienošanās par nekustamo īpašumu lietošanu rūpniecisku iekārtu projektēšanas un būvniecības veikšanai. Nekustamajos īpašumos paredzēts izbūvēt nepieciešamās ēkas, būves, infrastruktūras objektus biogāzes un biometāna ražošanas un nodošanas dabasgāzes tīklā stacijai un notekūdeņu attīrīšanas iekārtām. Biogāzes ražošanas procesā kā izejvielas tiks izmantoti SIA “ASNS Ingredient” zirņu un pupu proteīna ražošanas procesa notekūdeņi. Uzņēmums veiks biogāzes ražošanu un gadā tiek plānots saražot līdz 14 016 000 m3 biogāzes. Biogāzi turpmāk plānots attīrīt un iegūt biometānu. Gadā plānots saražot līdz 9 154 200 m3 biometāna.

Biogāzes ieguve notiks slēgtā ražošanas ciklā un tiks veikta ražošanas procesa notekūdeņu reģenerācija, rezultātā nodrošinot notekūdeņu kā resursu otrreizēju izmantošanu. Atkritumi – biogāzes ražošanas procesā radušais digestāts tiks uzglabāts speciāli aprīkotā un tam paredzētā vietā un izmantots lauksaimniecībā.

Saskaņā ar Atkritumu apsaimniekošanas valsts plānu 2021.-2028. gadam, kas 2021. gada 22. janvārī apstiprināts ar Ministru kabineta rīkojumu Nr.45, un Viduslatvijas atkritumu apsaimniekošanas reģiona Jelgavas valstspilsētas, Dobeles un Jelgavas novadu atkritumu apsaimniekošanas reģionālo plānu 2023. - 2027.gadam, viens no atkritumu apsaimniekošanas virsmērķiem ir novērst atkritumu rašanos un nodrošināt kopējā radīto atkritumu daudzuma ievērojamu samazināšanu, izmantojot maksimāli visas labākās pieejamās atkritumu rašanās novēršanas iespējas un labākos pieejamos tehniskos paņēmienus, palielinot resursu izmantošanas efektivitāti un veicinot ilgtspējīgākas patērētāju uzvedības modeļa attīstību kā arī nodrošināt atkritumu kā resursu racionālu izmantošanu, balstoties uz aprites ekonomikas pamatprincipiem un veicinot, ka resursi pēc iespējas tiek atgriezti atpakaļ ekonomiskajā apritē tautsaimniecībai noderīgā veidā.

Saskaņā ar Pašvaldību likuma 4.panta pirmās daļas 15.punktu un Jelgavas pilsētas teritorijas plānojumu (apstiprināts ar Jelgavas pilsētas domes 2017. gada 23. novembra saistošajiem noteikumiem Nr.17-23 “Teritorijas izmantošanas un apbūves noteikumu un grafiskās daļas apstiprināšana”), nekustamajiem īpašumiem īpašumā Prohorova ielā 13 (kadastra apzīmējums 09000150418) un Cepļu ielā 47 (kadastra apzīmējums 09000150428) Jelgavā, noteiktā atļautā izmantošana ir “Rūpnieciskās apbūves teritorija”, kurā viens no teritorijas galvenajiem izmantošanas veidiem ir “Atkritumu apsaimniekošanas un pārstrādes uzņēmumu apbūve”.

Atkritumu apsaimniekošanas likuma 8.panta pirmās daļas 2.punktā noteikts, ka pašvaldība pieņem lēmumu par jaunu atkritumu reģenerācijas un infrastruktūras objektu izvietošanu savā administratīvajā teritorijā atbilstoši atkritumu apsaimniekošanas valsts plānam un reģionālajam plānam.

 Pamatojoties uz Pašvaldību likuma 10. panta pirmās daļas 21.punktu un Atkritumu apsaimniekošanas likuma 8.panta pirmās daļas 2.punktu un SIA “Adven Latvia” 2025. gada 23. aprīļa iesniegumu par jaunas atkritumu apsaimniekošanas darbības uzsākšanu, kurā paredzēta biogāzes ražošana no SIA “ASNS Ingredient” zirņu un pupu proteīna ražošanas procesa notekūdeņiem,

**JELGAVAS VALSTSPILSĒTAS PAŠVALDĪBAS DOME NOLEMJ:**

Atļaut SIA “Adven Latvia” uzsākt jaunu atkritumu apsaimniekošanas darbību - biogāzes ražošanu no SIA “ASNS Ingredient” zirņu un pupu proteīna ražošanas procesa notekūdeņiem, ievērojot normatīvajos aktos par atkritumu apsaimniekošanu noteiktās prasības, Prohorova ielā 13 (kadastra apzīmējums 09000150418) un Cepļu ielā 47 (kadastra apzīmējums 09000150428).

Jelgavas valstspilsētas pašvaldības domes lēmumu viena mēneša laikā var pārsūdzēt Administratīvajā rajona tiesas Jelgavas tiesu namā (Atmodas iela 19, Jelgava, LV-3007).

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2025. gada 28. maijā